《耕田歌》
清代·陈恭尹

耕田乐，耕田苦。乐哉乐有年，苦哉不可言。春未至，先扶犁。

霜华重，土气肥。春已至，农事始。鸡未鸣，耕者起。泥汨汨，水光光。

二月稻芽，三月打秧。五月收花，六月垂垂黄。再熟之田始有望。

三月打秧，六月薅草。一熟之田，九月始得穫稻。近路畏马，马食犹寡。

近水畏兵，兵刈何名。上官不待熟不熟，昨日取钱今取谷。

西邻典衣东卖犊。黄犊用力且勿苦，屠家明日悬尔股。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。